Hátt ber á árinu sem er að líða hin mikla barátta á sviði orkumála , fyrir sjálfstæði þjóðarinnar og fullveldi hennar yfir mikilvægum orkuauðlindum sínum . Við Miðflokksmenn lögðum nótt við dag í þessari baráttu eins og þjóðin fylgdist með . Þunginn að baki þeim gildum sem hér liggja undir leynir sér ekki og fannst glöggt af viðbrögðum landsmanna að málið hreyfði við fólki um land allt . Við töpuðum atkvæðagreiðslunni en við unnum málið og munum í krafti þess halda uppi baráttu á næstu stigum þegar þessi málefni ber að höndum . Umræðan um orkupakkann dró fram hvort okkur beri að taka við ákvörðunum erlendis frá sem gefnum hlut . Mátti skilja á utanríkisráðherra og álitsgjöfum ýmsum að sú væri raunin en aðrir héldu fram öðrum sjónarmiðum . Eftir stendur að ekki liggur fyrir greining á kostum og göllum þessa samstarfs og ósvarað er í raun þeirri spurningu hvort við Íslendingar eigum þess kost að hafna ákvörðunum án þess að setja samstarfið í heild sinni í uppnám . Sú spurning er ekki út í bláinn . Hún snýst í raun um hvort löggjafarvaldið liggi hjá Alþingi eða eftir atvikum í stjórnarráðinu eða hjá sameiginlegu EES-nefndinni þar sem Alþingi á engan fulltrúa . Úrslit nýliðinna kosninga í Bretlandi setja Evrópumál í nýtt ljós sem kallar á að Íslendingar gæti hagsmuna sinna á þessum vettvangi sem aldrei fyrr . Íslenskt stórfyrirtæki liggur undir þungum ásökunum fyrir framgöngu í þróunarríki . Brýnt er að málið verði rannsakað til hlítar eins og forsendur réttarkerfisins standa til . Í réttarríki starfa stofnanir lögreglu , ákæruvalds og dómstóla með sjálfstæðum hætti án afskipta á hinum pólitíska vettvangi . Kröfur í ræðustól Alþingis um að þessi einstaklingur eða hinn sæti gæsluvarðhaldi , að þessi skjöl eða hin verði haldlögð eða að húsleit fari fram hér eða þar ganga í berhögg við grundvallargildi réttarríkisins . Stjórnmálaleg sjónarmið eiga ekkert erindi í réttarkerfinu . Við Miðflokksmenn höfnum slíkum vinnubrögðum en munum beita okkur fast fyrir því að stofnanir réttarkerfisins séu á hverjum tíma fullfjármagnaðar til að sinna þeim verkefnum sem við er að fást á hverjum tíma . Auglýsing Tangarsókn gegn verðtryggingunni Höfundur hefur lagt fram frumvarp sem felur í sér fjórar meginbreytingar á verðtryggingunni : Fyrst ber að telja að taka húsnæðisliðinn úr vísitölunni . Í annan stað eru áhrif óbeinna skatta tekin út svo að hækkanir á áfengi , tóbaki , bensíngjöldum og kolefnisskatti leiði ekki til hækkunar húsnæðislána og þyngri greiðslubyrði . Í þriðja lagi er eitraði kokkteillinn svonefndi tekinn út , það er verðtryggð jafngreiðslulán mega ekki vera til lengri tíma en 25 ára . Í fjórða lagi gerir frumvarpið ráð fyrir að vextir á verðtryggðum lánum fari ekki upp fyrir 2% og styðst sú tala við viðurkennd viðmið um aukningu á framleiðni og hagvöxt til langs tíma . Höfundur hefur að tilstuðlan Hagsmunasamtaka heimilanna lagt fram lyklafrumvarp í þeim tilgangi að tryggt verði að skuldarar íbúðalána , sem missa heimili sín , þurfi ekki að þola áframhaldandi innheimtu eftirstöðva íbúðalánsins þegar hin veðsetta eign hrekkur ekki fyrir láninu . Slík frumvörp hafa verið lögð fram á Alþingi a.m.k. fimm sinnum frá hruni . Þeim var ætlað að verja fjölskyldur eftir hrunið gegn því að vera linnulaust sóttar af fjármálastofnunum til greiðslu eftir að hafa misst heimili sín . Frumvarpið er reist á nýlegri lagaþróun og alþjóðlegum sjónarmiðum og sker sig þannig frá fyrri frumvörpum . Skefjalausar skerðingar Mikilvægt er að koma til móts við þá hópa í þjóðfélaginu sem mega þola skerðingar á alla vegu reyni fólk að bæta hag sinn með aukinni vinnu . Hjón og sambýlisfólk búa við að húsnæðisuppbót er tekin af báðum . Búi einstæðingur einn er tekin af honum húsnæðisuppbót ef nákominn ættingi flytur inn á heimilið . Skerðing á bótum almannatrygginga vegna atvinnutekna er svo hamslaus að ríflega 80 krónur af hverjum hundrað sem einstaklingur vinnur sér inn umfram krónur 100 þúsund á mánuði eru hirtar í ríkissjóð . Fjárhæðin 100 þúsund hefur staðið óbreytt í tvö ár . Allar fjármagnstekjur umfram krónur 25 þúsund á mánuði eru skertar með líku lagi . Hin árlega hækkun bóta almannatrygginga við áramót hækkar minna en laun hafa gert og sú hefir verið reyndin flest undanfarin ár . Vart er hægt að kalla slíka framgöngu af hálfu stjórnvalda annað en skipulega aðgerð til að lækka að raungildi bætur almannatrygginga til lífeyrisþega . Við afgreiðslu fjárlaga kom fram tillaga frá nokkrum þingflokkum stjórnarandstöðu um hækkun bóta . Af hálfu flutningsmanna kom fram að tillagan átti að kosta 25 milljarða króna án þess að bent væri á neinar leiðir til fjármögnunar . Þingflokkur Miðflokksins lagðist ekki gegn tillögunni en taldi ekki unnt að styðja ófjármagnaða tillögu frekar en aðrar tillögur sem sýnast meira í ætt við sýndarmennsku en raunhæf úrræði . Við umræðu um fjárlög lögðum við Miðflokksmenn fram fjölmargar tillögur í þágu aldraðra og lífeyrisþega sem miða að því að draga úr hinum geigvænlegu skerðingum sem þessir hópar búa við og áður var vikið að . Allar voru úrbótatillögur Miðflokksins að fullu fjármagnaðar og þess vegna framkvæmanlegar þegar í stað . Fyrir liggur greinargerð , sem ekki hafa verið bornar brigður á , að ekki kosti ríkissjóð svo mikið sem krónu að leyfa fólki að bæta hag sinn í krafti sjálfsbjargarviðleitni með aukinni vinnu . Hjúkrunarrými fyrir aldraða Höfundur hefur lagt fram frumvarp um breytingar á lögum um málefni aldraðra til að tryggja að fé Framkvæmdasjóðs aldraðra sé varið í samræmi við upphaflegan tilgang , þ.e. til uppbyggingar og viðhalds húsnæðis fyrir aldraða . Hafa verður í huga að sjóðnum hefur ekki enn verið bætt upp það fé sem runnið hefur úr honum til rekstrar á umliðnum árum í stað þess að vera varið til uppbyggingar hjúkrunarrýma . PISA-skýrsla upplýsir að skólabörn , og þá ekki síst drengir , geti alltof mörg ekki lesið sér til gagns . Miðflokkurinn beitir sér í þessum málaflokki og má geta sérstakrar umræðu á Alþingi sem Karl Gauti Hjaltason alþingismaður stóð fyrir um vanda ungra drengja í íslensku samfélagi . Menntamálaráðherra ber að beita sér fyrir sérstakri úttekt á þessu atriði í skólakerfinu með það fyrir augum að greina þá þætti sem standa drengjum fyrir þrifum og gera þá að einhverju leyti utangátta í skólanum . Þá ber að geta nýlegrar skýrslu greiningardeildar ríkislögreglustjóra um þá alvarlegu vá sem þjóðinni stafar af skipulagðri glæpastarfsemi þar sem erlendir hópar hafa gerst áberandi . Miðflokkurinn vill tryggja lögreglu allan þann mannafla og aðbúnað sem þarf til að tryggja öryggi fólks í landinu og verja það fyrir skipulagðri glæpastarfsemi eins og varað hefur verið við af hálfu ríkislögreglustjóra . Fyrir utan þau mál sem að ofan er getið eru fram undan fjölmörg brýn og aðkallandi verkefni á vettvangi stjórnmálanna Miðflokkurinn mun ekki þola að lífeyriseignir landsmanna séu gerðar upptækar í ríkissjóð með hinum skefjalausu skerðingum á bótum almannatrygginga sem raun ber vitni . . Undir forystu Sigmundar Davíðs Gunnlaugssonar hefur Miðflokkurinn lagt fram áætlun um að hefta umsvif ríkisbáknsins með hagkvæmni og skilvirkni í opinberum rekstri fyrir augum . Miðflokkurinn hefur lagt fram tillögur í fjölmiðlamálum sem stuðla að því að jafna samkeppnisstöðu á fjölmiðlamarkaði . Efla ber einkarekna fjölmiðla og stuðla með kraftmiklum hætti að gerð fjölbreytts íslensks dagskrárefnis . Lesendum Kjarnans og landsmönnum öllum óska ég farsældar á nýju ári . Höfundur er þingmaður Miðflokksins í Reykjavíkurkjördæmi norður . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .